DA Den Europæiske Unions Tidende C 18/42

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 18/15

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»MOGETTE DE VENDEE«

EF-Nr.: FR-PGI-0005-0541-27.03.2006

BGB ( X ) BOB ( )

1. Betegnelse:

»Mogette de Vendée«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Mogette de Vendée er en hvid bønne af arten Phaseolus vulgaris af sorten lingot, som har en regelmæssig form, fra elliptisk til bred nyreform, er 1-2 cm lang, kun svagt eller slet ikke stribet, rektangulær og ofte ret afskåret i den ene ende.

Beskrivelse af frøene

— De helt tørrede frø har en ensartet hvid farve uden tydelig åretegning og en tynd hinde.

Helt tørrede Mogette de Vendée har et vandindhold på 10-16 %.

— De halvt tørrede frø har en regelmæssig form, fra elliptisk til bred nyreform, og er en smule tykkere end de helt tørrede. De er af hvid til ganske lys grøn farve, og afhængigt af modningsgraden kan der forekomme enkelte grønne frø. Hinden er glat og blank. Det er et frisk produkt, der ikke behøver udblødning.

— Efter tilberedning fremtræder Mogette de Vendée som frø af ensartet størrelse, form og farve, som er helt møre og kun har en tynd og blød hinde, der næsten ikke føles i munden. De har en svagt salt og sødlig smag med en antydning af porre og kastanje.

Beskrivelse af planten

— lav vækst

— trefingrede grønne blade

— normalt hvide blomster

— bønneplanten er enårig med en vækstperiode på ca. 80-120 dage fra maj til september

— de i Vendée benyttede sorter er hovedsagelig tidlige til middeltidlige

— plantens vækst standser ved 8-10 °C og er optimal mellem 16 og 24 °C

— god modstandsdygtighed over for sygdomme

— ensartet blomstring.

Brancheorganisationen for Mogette de Vendée udvælger regelmæssigt sorter til såning blandt de sorter, der er i handelen ifølge de officielle kataloger, og som opfylder de for Mogette de Vendée forventede kriterier og viderefører Mogette de Vendée, som den traditionelt er kendt i Vendée. Sortslisten gælder for et år og distribueres til producenterne.

3.3. Råvarer:

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen af Mogette de Vendée skal finde sted i det geografiske BGB-område.

3.6. Særlige regler vedrørende udskæring, rivning eller emballering osv.:

Forskellige præsentations- og emballeringsmåder

— Helt tørrede Mogette de Vendée: Salgsemballage til den endelige forbruger: poser, papæsker, net eller andet af forskellig størrelse (500 g, 1 kg, 2 kg, mv.). Engrospakning til forarbejdning eller pakning hos engroskunder, der har indgået partnerskabskontrakt.

— Halvt tørrede Mogette de Vendée, frosne: Salgsemballage til den endelige forbruger: poser eller anden emballage af forskellig størrelse (1 kg, mv.). Engrospakning til forarbejdning eller pakning hos engroskunder, der har indgået partnerskabskontrakt.

— Tilberedte Mogette de Vendée, steriliseret: i glas som endelig salgsemballage

— Tilberedte Mogette de Vendée, pasteuriseret: i forseglede bakker eller i poser som endelig salgsemballage.

Salg i løs vægt til forbrugerne tillades ikke.

Under alle omstændigheder sker emballeringen i ensartede partier, som er nummererede og identificerbare. Ved hver håndtering sikres en høj grad af sporbarhed ved hjælp af omhyggelig registrering af materialer med emballeringsdato, nummeret på det anvendte parti Mogette de Vendée, leveringsnummeret og nummeret på de partier, der er emballeret eller fremstillet, og mængden.

3.7. Specifikke mærkningsregler:

De beskyttede produkter sælges under betegnelsen »Mogette de Vendée«.

I mærkningen indgår angivelsen »Indication Géographique Protégée« (beskyttet geografisk betegnelse) og/eller EU-logoet.

4. Præcis afgrænsning af det geografiske område:

Det geografiske område for Mogette de Vendée omfatter følgende kommuner:

Departementet Loire-Atlantique:

Kantoner, som er delvis omfattet:

Aigrefeuille sur Maine: kommunerne Geneston, Montbert, La Planche, Vieillevigne.

Legé: kommunerne Corcoué sur Logne, Legé, Touvois.

Machecoul: kommunerne La Marne, Paulx, Saint Etienne de Mer Morte.

Saint Philbert de Grandlieu: kommunerne La Limouzinière, Saint Colomban, Saint Philbert de Grandlieu.

Departementet Vendée:

Kantoner, som er fuldstændigt omfattet: Chantonnay, La Chataigneraie, Les Essarts, Fontenay Le Comte, Les Herbiers, L’Hermenault, Marueil sur Lay, Montaigu, Mortagne sur Sèvre, La Mothe Achard, Palluau, Le Porié sur Vie, Pouzauges, Rocheservière, La Roche sur Yon, Saint Fulgent, Sainte Hermine, Saint Hilaire des Loges.

Kantoner, som er delvis omfattet:

Challans: kommunerne Challans, Froidfond, La Garnache.

Luçon: kommunerne Chasnais, Lairoux, Luçon, Magnils Reigniers, Sainte Gemme la Plaine.

Maillezais: kommunerne Benet, Bouillé, Courdault, Doix, Liez, Maillezais, Saint Pierre le Vieux.

Moutiers les Mauxfaits: kommunerne La Boissière des Landes, Champ Saint Père, Curzon, Le Givre, Moutiers Les Mauxfaits, Saint Avaugourd des Landes, Saint Cyr en Talmondais, Saint Sornin, Saint Vincent sur Graon.

Saint-Gilles-Croix-de-Vie: kommunen Coëx.

5. Tilknytning til det geografiske område:

5.1. Det geografiske områdes egenart:

På grund af Vendées kystklima, departementets beliggenhed (breddegrad) og den højtliggende kratskov i departementets østlige del, »les monts vendéens«, der er de sidste udløbere af det armorikanske bjergmassiv, får afgrøderne tilstrækkelig nedbør og megen sol. Området får i gennemsnit over 600 mm nedbør årligt, ret jævnt fordelt over året. Vejret er mildt, og i de fire måneder (maj-august), hvor dyrkningen af Mogette de Vendée finder sted, er gennemsnitstemperaturen temmelig høj. Antallet af årlige solskinstimer er højere end 2 000.

Råjordstypen i produktionsområdet er brun siltjord. Den har højt indhold af silt (> 35 %), lavt indhold af ler (< 35 %) og brunfarvet overjord i et ret tykt lag, tørrer ikke let ud og har høj vandbindende evne.

5.2. Produktets egenart:

Mogette de Vendée har (efter tilberedning) følgende organoleptiske egenskaber:

— tekstur: smelter i munden, er ikke fast og er kun svagt grynet

— hinde: ikke hård, gennembides umærkeligt

— ensartet størrelse, form og farve

— lys farve

— svagt sødlig og let salt smag

— smagen har antydning af kastanje og porre.

Ved frysning, pasteurisering og sterilisering kan disse egenskaber bevares, samtidig med at produktet er bekvemt at anvende. Endvidere får forbrugerne, i takt med at afsætningsmåderne for Mogette de Vendée bliver fuldt udbygget, særdeles gode valgmuligheder, men er samtidig sikker på produktets kvalitet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Sammenhængen med det geografiske område bygger på produktets kvalitet, dets omdømme fra gammel tid og den lokale knowhow hos de landbrugere, der producerer Mogette de Vendée.

Kvalitetens sammenhæng med produktionsområdet

Kvaliteten af Mogette de Vendée (mørhed og ensartethed) er tæt knyttet til områdets klima- og jordbundsforhold.

For at udvikle sig godt har bønner brug for vand, sol og varme. På grund af Vendées kystklima, departementets beliggenhed (breddegrad) og den højtliggende kratskov i departementets østlige del, »les monts vendéens«, får området tilstrækkelig nedbør (250-300 mm fra april til september) og megen sol (2 000 timer årligt), og temperaturen ligger nær ved bønnernes optimale vækstinterval (mellem 16 og 24 °C).

Hvis temperaturen ved såningen og under plantens vækst er for lav, vil frøet opsuge vand uden at spire eller give en dårligt udviklet kimplante. Vendées særlige beliggenhed betyder, at temperaturen er optimal i tilstrækkeligt lang tid til, at planterne kan fuldføre hele deres vækstperiode. Det milde vejr i Vendée i maj gør, at jorden bliver varm nok til, at Mogette de Vendée spirer hurtigt og regelmæssigt, hvilket fører til den ensartethed ved høsten, som er en betingelse for produktets kvalitet.

Det er typisk for jorden i området, at den vanskeligt tørrer ud og har en god vandbindingsevne, og det mindsker planternes tørkestress, så deres næringstilførsel og vækst bliver regelmæssig, hvilket hænger direkte sammen med bønnernes udvikling af egenskaberne »mørhed« og »ensartethed«.

Jorden i produktionsområdet er desuden af en sådan karakter, at den kan forberedes godt om foråret.

Eftersom der i BGB-området ikke kommer voldsom regn i høstperioden og ikke er meget leret jord, kan bønnerne naturligt tørre gradvis uden at blive beskadiget af regn eller tilsmudset med våd jord. Ved hjælp af den naturlige tørring på jorden mindskes forskellene mellem bønnernes faser, hvorved der fås et ensartet produkt.

Altså er kvaliteten af Mogette de Vendée (mørhed og ensartethed, bløde og regelmæssige frø) tæt knyttet til områdets klima- og jordbundsforhold, nemlig

— en ideel jord med god ligevægt mellem ler og silt, lavt sandindhold og god tykkelse

— et ideelt klima med middel vandunderskud (middel PET og styret vanding) og megen sol.

Mogette de Vendée's omdømme

Mogette var kendt i Vendée allerede i det 16. århundrede og er blevet dyrket lige siden. Den har i lang tid været basisernæring for befolkningen i Vendée. Dens omdømme har holdt lige til i dag, hvor den er efterspurgt af forbrugerne og sælges i det øvrige Frankrig og endda i udlandet.

Allerede i slutningen af det 17. århundrede gjorde lægerne opmærksom på, at der blev dyrket »ærter« og »bønner« i Vendée, deriblandt i det sydlige sumpområde, og i 1804 blev de hvide bønner beskrevet af Cavoleau som »den fattige fæstebondes arvelod« i den vestlige del af det flade landområde. Mellem 1814 og 1825 blev der i gennemsnit tilsået 3 000 ha hvert år, og fra 1830’erne til slutningen af det 19. århundrede voksede arealet til 7 000 ha. I begyndelsen af det 20. århundrede var produktionen stadig betydelig med et gennemsnit på 6 000 ton inden første verdenskrig. I 1930 udtalte T. Sarrazin fra landbrugsministeriet følgende om dyrkningen af frugt og grønsager i Vendée: »Det vigtigste produkt er bønner, som dyrkes på næsten 9 000 ha, og som i skikkelse af den lokale sort, Mogette, er basisernæringen for Vendées landbefolkning. Den er udbredt over hele departementet. Der eksporteres en betydelig mængde i de år, hvor tørken ikke ødelægger høsten alt for meget.« De tørrede bønner ændrede sig i takt med den tekniske udvikling og fandt deres blivende plads i kratskoven et århundrede senere. Det er netop der, størsteparten af den samlede produktion produceres i dag, dvs. ca. 900 ton om året for den kendte organiserede produktion.

Lokal knowhow

Producenterne af Mogette de Vendée har i tidens løb erhvervet et kendskab til deres planter og en omfattende knowhow, som sætter dem i stand til at opnå en høst af høj kvalitet. Kvaliteten opretholdes i hele den forarbejdningskæde, der følger efter høsten. Men det er især ved høsten, den særlige knowhow kommer til udtryk. Høsten af helt tørrede bønner finder sted i tre tempi, nemlig oprykning, tørring på jorden og tærskning. Det vanskelige for producenten er at ramme det bedste tidspunkt for oprykning og tærskning. Ved tidlig oprykning kan man lade bønnerne tørre gradvis, således at bønnerne bliver ensartet møre. Ved tørring på jorden lettes tærskningen af, at der ikke er grønne blade til stede, som ellers kan misfarve bønnerne. Producenterne af de helt tørrede bønner har i årenes løb konstateret, at meget tidligt høstede bønner stadig har en grønsagsagtig smag. Til gengæld rummer sent høstede bønner ikke den fulde aroma, men har en mere tam smag. Hvad de halvt tørrede bønner angår, foregår høsten på én gang uden tørringsfase, eftersom man tilstræber en frisk bønne. Producenten kan bruge sin knowhow til at starte høsten, når størsteparten af bælgene har fået den gule halvtørre farve og frøene er hvide eller lysegrønne.

Henvisning til offentliggørelsen af varespecifikationen:

http://www.inao.gouv.fr/repository/editeur/pdf/CDCAOP/CDCMogetteDeVendee.pdf